**РЕШЕНИЕ № 1-I/2016 год.**

**по оценка на въздействието върху околната среда**

На основание чл.99, ал.2 от Закона за опазване на околната среда и чл.19 , ал.1 от Наредбата за условията и реда за извършване на оценка на въздействието върху околната среда и във връзка с чл.31 от Закона за биологичното разнообразие, чл.39 ал. 1, 2 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони

**ОДОБРЯВАМ**

Осъществяването на инвестиционното предложение: **„Разширение и реконструкция на птицеферма за отглеждане на кокошки – носачки (понастоящем 39 950 бр. места) с нови 60 050 бр. места“** в УПИ 20.36 – птицеферма /стар УПИ 20.33 и поземлен имот № 73122.20.7/, местност „Селската кория“, землище на с. Трилистник, община Марица

**Възложител: „ВЕЛДИ – 1“ ООД,** гр. Пловдив,

**Кратко описание на инвестиционно предложение(ИП):**

Птицефермата е действаща, разрешена за експлоатация с Удостоверение за регистрация на животновъден обект № 937/26.10.2012 г., издадено от Областна дирекция по безопасност на храните – Пловдив и Удостоверение за регистрация на животновъден обект № 1272/12.09.2013 г., издадено от Областна дирекция по безопасност на храните – Пловдив.

Разширението, реконструкцията и модернизацията на действащата инсталация предвижда:

 Модернизирането на технологията за отглеждане на кокошки – носачки, от подово към волиерно отглеждане;

 Увеличаване броя на халетата и увеличаване на капацитета на съществуващите, чрез модернизация – от 39 950 на 100 000 бр. места за кокошки – носачки;

 Увеличаване на броя яйца от 5 561 117 на 31 000 000 бр. годишно;

 Подмяна на абонатните силози /монтирани към съответните халета/, с нови;

 Модернизация на сортировъчното отделение;

 Подмяна на съществуващия фуражен цех – изграждане на нов фуражен цех /фуражна кухня/ в УПИ 20.36 /стар поземлен имот №73122.20.7/;

 Изграждане на ново хале за отглеждане на кокошки – носачки с капацитет 24 000 бр. места, в УПИ 20.36 /стар поземлен имот №73122.20.7/;

 Изграждане на авторазтоварище;

 Изграждане на ново силозно стопанство;

 Изграждане на трафопост.

**Предстоящи промени, предмет на ИП**

|  |  |  |  |  |
| --- | --- | --- | --- | --- |
| **№** | **Птицеферма за кокошки – носачки /параметър/** | **Преди разширението** |  | **След разширението** |
| 1. | Площ в декари | 11,598 |  | 16,693 |
| 2. | Брой халета | 4 |  | 5 |
| 3. | Капацитет – брой места | 39 950 |  | 100 000 |
|  |  |  | |  |
|  |  |  | |  |
|  |  |  | |  |
|  |  |  | |  |

Не се предвиждат съществени промени в другите, свързани с основния предмет, спомагателни дейности:

• Добив на подземни води от собствен водоизточник;

• Предаване на торова маса /страничен животински продукт/ за оползотворяване.

При реализацията на ИП, се предвижда увеличение в капацитета на използваните подземни води, за което Възложителят има издадено Решение № РР – 2283/05.05.2015 г. за изменение и продължаване срока на действие на разрешително № 300043/20.08.2003 г., продължено с решение № РР – 754/20.08.2009 г., за водовземане от подземни води, издадени от Директора на БДИБР. Не се предвижда ново увеличение в разрешения добив на подземни води.

Възложителят не извършва дейности по наторяване на земеделски площи. Торовата маса ще се предава за наторяване на земеделски площи и/или за производство на енергия от биомаса, след сключени договори със земеделски производители и/или предприятия.

Районът е селскостопански и животновъдната дейност е в синхрон с осъществяваните земеделски практики. В резултат от обследването на района е установено, че площадката не попада в границите на:

 Санитарно – охранителни зони на водоизточници за питейно – битово водоснабдяване и минерални води;

 Защитени територии;

 Обекти на културно и историческо наследство.

Част от площадката попада в границите на защитена зона „Трилистник“, с код BG0000289. Извършена е оценка за степента на въздействие на ИП върху защитената зона.

**Поради следните мотиви:**

1. В представения доклад за ОВОС е разгледано съществуващото състояние на компонентите и факторите на околната среда и са оценени евентуалните въздействия при експлоатацията на обекта. В заключението експертите предвиждат, че реализацията на ИП и експлоатацията на разширената птицеферма при изпълнение на предложените мерки, може да се осъществят без риск за здравето на населението и без нарушение на действащите норми за опазване на околната среда.

2. Проведени са консултации с РЗИ- Пловдив относно съдържанието и обхвата на оценката за здравно-хигиенните аспекти на околната среда и човешкото здраве. С писмо изх. № 5458/16.09.2015г. РЗИ – Пловдив дава положителна оценка на ДОВОС и изразява становище, съгласно което животновъдната дейност е в синхрон с осъществяваните земеделски практики.

3. Докладът за оценка на степента на въздействие върху защитени зони, приложение към Доклада за ОВОС е изготвен в съответствие с изискванията по чл. 23, ал. 2 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, ДВ бр.73/ 2007г.).

На основание чл. 39, ал. 8, във връзка с чл. 24, ал. 5, т. 1 от Наредбата, оценката на качеството на доклада е положителна. Мотиви за оценката:

3.1. Представеният доклад за оценка на съвместимостта на ИП е изготвен по определената структура в чл. 23, ал. 2 от Наредбата по ОС.

3.2. Представена e необходимата информация относно защитената зона, включително и за съпътстващите планове, програми и инвестиционни намерения, които заедно с настоящото инвестиционно предложение има вероятност да кумулират негативно въздействие върху зоната;

3.3. Разграничени са конкретните преки и косвени въздействия върху природните местообитания и видовете, предмет на опазване в защитената зона.

3.4. За предотвратяване и намаляване на неблагоприятните въздействия от реализацията на ИП върху предмета и целите на опазване на защитената зона са предложени адекватни мерки.

3.5. Заключението за оценка степента на въздействие е, че ИП няма да окаже значително въздействие върху защитена зона «Трилистник» с код BG 0000289 и нейните елементи. При изпълнение на заложените в доклада мерки не се очаква намаляване на благоприятния природозащитен статус на местообитанията и видовете , предмет на опазване в защитената зона.

4. Възложителят е представил към доклада за ОВОС оценка по реда на чл. 99а от ЗООС за прилагането на най-добри налични техники (НДНТ) за ИП. В съответствие с изискванията на чл.14, ал.5 от Наредбата за ОВОС е поискано становище от ИАОС София за потвърждаване/непотвърждаване на използуването на НДНТ. С писмо изх. № ОБ-00-1954/12.11.2015г. ИАОС София е дала заключение за осигуряване прилагането на НДНТ.

5. Въздействието на емитираните замърсители по време на експлоатация върху компонентите на околната среда може да се класифицира като незначително, постоянно, възстановимо, с малък териториален обхват, с незначителен кумулативен ефект, под приетите национални и европейски нормативни изисквания и не предполага негативни въздействия върху здравето на хората, компонентите и факторите на околната среда;

6. Осигурен е обществен достъп до доклада за жителите на с. Трилистник и община „Марица“ и е проведена среща за обществено обсъждане. Представен е протокол от общественото обсъждане. Не са представени възражения срещу осъществяването на инвeстиционното предложение.

7. С решение № 1/12.02.2016г. Екологичния експертен съвет при РИОСВ Пловдив е предложил одобряването на инвестиционното предложение.

**И при следните условия**:

**І. За фазата на проектиране:**

1. Да се изготви (допълни) схемата за разделно събиране, временно съхранение и транспортиране на генерираните отпадъци съобразно изискванията на Закона за управление на отпадъците.

2. Да се предвидят най-добрите практики за постигане на оптимална енергийна ефективност при проектирането на разширявания обект.

3. На базата на необходимите след разширението водни количества, при необходимост да се изготви проект за промяна на разрешителното за водоползуване по реда на Закона за водите.

**ІI. По време на строителството и преди въвеждане в експлоатацията:**

1. Да се актуализират количествата на класифицираните отпадъци с наименования и кодове, съгласно чл. 5, ал.1 и чл. 6 от от Наредба № 2 за класификация на отпадъците.

2. Хладилните камери да отговарят на нормативните изисквания, съгласно действуващите регламенти.

3. Да се подготви и подаде в ИАОС заявление за издаване на ново Комплексно разрешително за предотвратяване и контрол на замърсяването по реда на чл. 117, ал. 1 от ЗООС.

4. Да се приведе в съответствие с увеличения производствен капацитет договора за извозванe на страничните животински продукти (умрели птици, бракувани яйца, черупки от счупени яйца) до “Екарисаж” Варна.

**ІІІ. По време на експлоатацията и извеждане от експлоатация**

Да се изпълняват условията и сроковете, поставени в Комплексното разрешително.

**ІV. План за изпълнение на мерките, съгласно чл. 99, ал.1, т. 5 от ЗООС**

| **№** | **Мерки** | **Период/ фаза на изпълнение** | **Резултат** |
| --- | --- | --- | --- |
| 1 | Получаване при необходимост на актуализирано разре- шително за водоползуване от ЗВ от БД УВ “ИБР” – Пловдив | Преди строително разрешение | Предпазване от замърсяване на повърхностните и подземните води |
| 2 | Да се включи при необходимост в проекта по част ВиК увеличение обема на изгребната водоплътна яма за отпадните води. | Проектиране, строителство | Опазване земните недра и подземните води |
| 3 | Да се обособи участък за събиране и съхранение на на генерираните от дейността производствени и опасни отпадъци. | Строителство, експлоатация | ограничаване и предотвратяване замърсяването на почвите и водите. |
| 4 | Отпадните води от измиването на халетата, съхранявани във водоплътната яма, да се извозват своевременно за пречистване в ПСОВ. | експлоатация | предотвратяване замърсяването с нитрати на почвите и водите. |
| 5 | Да се води съответната отчетност за производствените хладилни съоръжения и се представя в РИОСВ годишен отчет съгласно регламент 517/2014г. и 1005/2009г. | експлоатация | Опазване чистотата на атмосферния въздух. |
| 6 | Да се получи ново Комплексно разрешително за предотвратяване и контрол на замърсяването по реда на чл. 117, ал. 2 от ЗООС. | строителство | Комплексен контрол и предотвратяване на замърсявания. |
| 7 | Да се изготви план за управление на строителните отпадъци, като част от проектната документация | проектиране | Екологосъобразно третиране и оползотворяване на строителните отпадъци |
| 8 | Да се водят регламентираните с техническата документация наблюдения и проверки за състоянието на инсталацията | Експлоатация | Опазване чистотата на въздуха и здравето на хората |
| 9 | Да се осигурят подходящи условия за временно съхранение труповете на умрелите птици и другите СЖП. | Експлоатация | Опазване живота и здравето на хората |

**Настоящото решение се отнася само за инвестиционното предложение , което е било предмет на извършване на ОВОС по реда на Закона за опазване на околната среда.**

**При разширение или изменение на това инвестиционно предложение Възложителят трябва да уведоми РИОСВ Пловдив във възможния най-ранен етап.**

**На основание чл. 99 , ал.8 от Закона за опазване на околната среда решението по ОВОС губи правно действие, ако в срок 5години от датата на издаването му не е започнало осъществяването на инвестиционното предложение.**

**При промяна на Възложителя, новият Възложител съгласно чл. 99,ал.7 от ЗООС е длъжен да уведоми РИОСВ.**

**При констатиране на неизпълнение на условията в решението по ОВОС, виновните лица носят отговорност, съгласно чл. 166 , т.2 от Закона за опазване на околната среда.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев /П/ 16.02.2016г.**

*Директор на РИОСВ - Пловдив*